માલપુર તાલુકાના કાટકુવા ખાતે જોબકાર્ડનો ઉપયોગ કરી મનરેગાના કામોમાં નાણાં ખાતામાં જમા કરાવી દેવાનો મામલો સમગ્ર અરવલ્લી જિલ્લામાં ચર્ચાસ્પદ બન્યો છે. એક વ્યક્તિના નામે બે બે જોબકાર્ડ લઈ ધારકો દ્વારા યોજના અંતર્ગત નાણાં પોતાના ખાતામાં જમા થયા હોવાના ઓનલાઈન પુરાવા સામે આવ્યા બાદ જિલ્લા ગ્રામ વિકાસ એજન્સી દ્વારા સમગ્ર મામલે તપાસ હાથ ધરાઈ છે. જેમાં જિલ્લા તથા તાલુકાકક્ષાએ વિવિધ ટીમો પાડી સઘન તપાસની કાર્યવાહી શરૂ કરાઈ છે ત્યારે તપાસનો રેલો માલપુરના કાટકુવા ખાતે પહોંચતાં ગેરરીતિઓ આચરવામાં સંડોવાયેલાની પગ તળેથી જમીન સરકી ગઈ છે.